Document ID: 32011D0439

VYKONÁVACIE ROZHODNUTIE KOMISIE
z 19. júla 2011
o uznaní systému Bonsucro EÚ na preukazovanie súladu s kritériami trvalej udržateľnosti podľa smerníc Európskeho parlamentu a Rady 2009/28/ES a 2009/30/ES
(2011/439/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (1), a najmä na jej článok 18 ods. 6,
so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív (2), zmenenú a doplnenú smernicou 2009/30/ES (3), a najmä na jej článok 7c ods. 6,
po konzultácii s poradným výborom zriadeným podľa článku 25 ods. 2 smernice 2009/28/ES,
keďže:
(1)
V smerniciach 2009/28/ES a 2009/30/ES sa ustanovujú kritériá trvalej udržateľnosti pre biopalivá. Odkazy na ustanovenia v článkoch 17 a 18 smernice 2009/28/ES a v prílohe V k uvedenej smernici by sa mali chápať aj ako odkazy na podobné ustanovenia v článkoch 7a, 7b a 7c smernice 2009/30/ES a v prílohe IV k uvedenej smernici.
(2)
V prípadoch, keď sa biopalivá a biokvapaliny majú vziať do úvahy na účely uvedené v článku 17 ods. 1 písm. a), b) a c), členské štáty žiadajú hospodárske subjekty o preukázanie súladu biopalív a biokvapalín s kritériami trvalej udržateľnosti ustanovenými v v článku 17 ods. 2 až 5 smernice 2009/28/ES.
(3)
V odôvodnení 76 smernice 2009/28/ES sa uvádza, že by sa malo zabrániť zbytočnému zaťaženiu priemyslu, a dobrovoľné systémy môžu pomáhať pri dosahovaní efektívneho riešenia potreby preukázania súladu s týmito kritériami trvalej udržateľnosti.
(4)
Komisia môže rozhodnúť, že dobrovoľný vnútroštátny alebo medzinárodný systém preukazuje, že dodávky biopalív spĺňajú kritériá trvalej udržateľnosti stanovené v článku 17 ods. 3 až 5 smernice 2009/28/ES alebo že dobrovoľný národný alebo medzinárodný systém merania úspory emisií skleníkových plynov obsahuje presné údaje na účely článku 17 ods. 2 tejto smernice.
(5)
Komisia môže uznať takýto dobrovoľný systém na obdobie 5 rokov.
(6)
Keď hospodársky subjekt poskytne dôkaz alebo údaje získané v súlade so systémom, ktorý uznala Komisia, v rozsahu, ktorého sa týka rozhodnutie o tomto uznaní, členský štát nevyžaduje od dodávateľa poskytovanie ďalších dôkazov súladu s kritériami trvalej udržateľnosti.
(7)
Systém „Bonsucro EÚ“ bol 11. marca 2011 predložený Komisii so žiadosťou o uznanie. Systém sa týka výrobkov na báze cukrovej trstiny a uplatňuje sa na všetky geografické oblasti. Uznaný systém bude dostupný prostredníctvom transparentnej platformy zriadenej podľa smernice 2009/28/ES. Komisia zohľadní úvahy o obchodnej citlivosti a môže sa rozhodnúť systém zverejniť len čiastočne.
(8)
Posúdením systému Bonsucro EÚ sa zistilo, že dostatočne zahŕňa, s výnimkou kritéria stanoveného v článku 17 ods. 3 písm. c), kritériá trvalej udržateľnosti uvedené v smernici 2009/28/ES, a taktiež uplatňuje metodiku hmotnostnej bilancie v súlade s požiadavkami článku 18 ods. 1 smernice 2009/28/ES.
(9)
Posúdením systému Bonsucro EÚ sa zistilo, že spĺňa adekvátne štandardy spoľahlivosti, transparentnosti a nezávislosti auditu a zároveň je v súlade s metodickými požiadavkami prílohy V k smernici 2009/28/ES.
(10)
Nijaké ďalšie prvky trvalej udržateľnosti, ktoré obsahuje systém Bonsucro EÚ, neboli pri tomto rozhodnutí brané do úvahy. Pri týchto ďalších kritériách trvalej udržateľnosti sa nevyžaduje povinný súlad s požiadavkami stanovenými v smernici 2009/28/ES. Európska komisia môže v neskoršom štádiu rozhodnúť, či systém obsahuje aj presné údaje týkajúce sa informácií o opatreniach prijatých v súvislosti s otázkami uvedenými v článku 18 ods. 4 druhom pododseku druhej vete smernice 2009/28/ES,
PRIJALA TOTO ROZHODNUTIE:
Článok 1
Dobrovoľný systém Bonsucro EÚ, žiadosť o uznanie ktorého bola Komisii predložená 11. marca 2011, preukazuje, že dodávky biopalív spĺňajú kritériá trvalej udržateľnosti stanovené v článku 17 ods. 3 písm. a), b), v článku 17 ods. 4 a 5 smernice 2009/28/ES a v článku 7b ods. 3 písm. a), b), v článku 7b ods. 4 a 5 smernice 98/70/ES. Tento systém obsahuje aj presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES.
Ďalej ho možno použiť na preukázanie súladu s článkom 18 ods. 1 smernice 2009/28/ES a s článkom 7c ods. 1 smernice 98/70/ES.
Článok 2
1. Rozhodnutie je platné na obdobie 5 rokov od nadobudnutia jeho účinnosti. Ak systém po prijatí rozhodnutia Komisie prejde obsahovými zmenami takého charakteru, že by mohli ovplyvniť základ tohto rozhodnutia, takéto zmeny sa neodkladne oznámia Komisii. Komisia posúdi oznámené zmeny s cieľom zistiť, či systém aj naďalej primerane prihliada na kritériá trvalej udržateľnosti, pre ktoré bol uznaný.
2. Ak sa jasne preukáže, že v systéme neboli implementované prvky považované za rozhodujúce pre toto rozhodnutie a ak dôjde k vážnemu a štrukturálnemu narušeniu týchto prvkov, Komisia si vyhradzuje právo zrušiť svoje rozhodnutie.
Článok 3
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 19. júla 2011

Labels: 7
14
20